TRANSCRIPTION 


Contrat de mariage 


Le vingt neufviesme Jour du moys doctobre Lan 
mil cinq cens Soixante quatre Comparant en 
Leurs personnes Rolland de thoisy escuyer 

Sieur de polligny Damoiselle Saveryenne 

de torneblanle Sa femme et damoiselle Barble [sic] 
de thoisy Leur fille Lesdictes femme et fille presentes de 
Lauctorite dudit Sieur de polligny pour elle dune part 
Philippes de bournonville escuyer Sieur de 
champeigny present pour Luy dautre part 
Lesquelles parties entre elles ont faict 

Les traictz accordz et convenances de mariage 
que Sensuyt À Scavoir que Lesdicts Sieurs 
philippes de bournonville Et Ladicte damoiselle 
barbe de thoisy de Laucthorite que dessus ont 
promis prandre et espouser Lung Lautre 

Selon La religion de Saincte eglise En faveur 
duquel Lesdicts rolland de thoisy et Ladicte 

de tornebranle et chascun deulx Sans division Ont 
promis payer et bailler en dot de mariage 

a leurdicte fille La Somme de trois mil Livres 
tournois payables de dans quatre ans prochains 

Et en default de payer dedans Lesdictz 

temps Ladicte Somme de trois mil Livres 
porteront arrerages a huict pour cent 

De Laquelle Somme Le tiers Sortira nature 

de meubles entre Lesdictz futeurs mariez Et 

Les autres deux tiers nature danciens 

heritages pour et au proffict de Ladicte 

future espouze Ses hoirs et ayans cause 

Et en recepvant Lesquels denyers Sortissant 
nature dheritages Ledict futeur espoux Sera 

tenu Les assigner Sur bons et Suffisans heritages 

a ladicte raison de huict pour cens ou en acheter 
bons et Suffisans heritages pour en Joyr par 

elle Ses hoirs et ayans cause Suyvant La coustume 
de ce pays et duche de bourgongne Et ont promis 


Lesdictz Sieur de polligny et Sadicte femme habiller 
leurdicte fille dhabis nuptiaulx bien et dehuement 

a Scavoir de deux robbes Lune de velours Lautre 

de damas Avec deux devant de cothes Lung de 

velours et Lautre de Satin Et Ledict futeur espoux 

a promis enjoueller Sadicte future femme Jusques 

a La Somme de Six vingtz escuz Sol Pouront 

Lesdictz futeurs mariez faire dommage Lung de lautre 
tant par (donation) entre vifz que ordonnance de derniere volunte 
Nonobstant toutes choses et coustumes a ce 

contraires. Sera douhee Ladicte future espouze 

quant Le cas escherra Sur Les biens dudict 

futeur espoux de La Somme de huict vingtz Livres 
tournois de rente Sur Sa terre de chamsigny et 

de proche en proche Et oultre pour La demeurance 

dudict [sic] damoiselle Sa vye durant du chastel Jardin 

et vergers de Ladicte terre de chamsigny Seullement 

Et Sil y a hoirs dudict mariage Ils auront pour 

Leur demeurance La moictie desdictz chastel 

Jardin et vergers dudict chancigny Le Surplus 

du present traicte entre Lesdictes parties demeurera regle 
Selon ladicte coustume Et moyennant Les choses 
Susdictes Ladicte damoiselle barbe de thoisy de Laucthorite de 
Son futeur espoux a Renonce a Ses droictz paternelz et 
maternelz a escheoir au proffict de phillibert de thoisy escuyer 
Son frere present et acceptant faict et accorde a 

Polligny presens noble et Scientifficque personne Leonard 
bataille grand prieur du moustier Saint Jehan Philibert de 
Jauly Sieur de dracy Lazare bachart Sieur de thury 
Philibert de helyot Sieur de fossy Jehan Simple Sieur de la 
court et hugues de chaugy escuyers tesmoings 

Signe Roland de thoisy et de bournonville 


k k % 


